-	Kære regering. I har sat en stopper for den grønne omstilling i Nordjylland. Sådan starter det åbne brev fra borgmestrene i henholdsvis Frederikshavn-, Hjørring-, Læsø- og Thisted Kommune, efter det i sidste uge kom frem, at regeringen ikke har valgt at placere en zone til brug for vedvarende energi langs store dele af den nordjyske kyst. -	Vi føler os, som borgmestre i nordjyske havnekommuner, i den grad efterladt på perronen, når i med havplanen har valgt at stoppe alle fremtidige havvindmølleprojekter i Nordjylland, skriver borgmestrene. Havplanen er en del af regeringens tiltag for at nå deres klimamålsætning om 70 procents vedvarende energi i 2030 og klimaneutralitet i 2045. Derfor indeholder den nye havplan også et større område end tidligere, nemlig cirka 30 procent af de danske farvande. Vil i dialog med regeringen Ifølge borgmestrene kommer den nye havplan til at påvirke både erhvervsudviklingen og den grønne omstilling negativt i deres område. De mener selv, at de er et af de bedste vindfelter i Danmark og står derfor uforstående tilbage. -	Vi har kommercielle partnere, der uden statsstøtte er klar til at gå ind i den grønne omstilling, og vi er rigtig langt i den konkrete planlægning. Derudover har man, fra regeringens side, i højere grad valgt at prioritere natur- og miljøbeskyttelsesområder, og i planen står blandt andet at fiskeri i kystområderne også skal prioriteres. Men den begrundelse stiller borgmestrene sig også uforstående overfor. -	Hvis I gør jer den ulejlighed at spørge fiskeriet, vil I høre, at de er mere end klar til at være en del af den grønne omstilling. Da borgmestrene ser et stort uudnyttet potentiale i deres kystområder, håber de nu på at få regeringen i tale. -	Vi opfordrer hurtigst muligt til at få en dialog om, hvordan vi får vedvarende energi fra havvind til Nordjylland, slutter borgmestrene brevet.

Opsummering:
I et åbent brev til regeringen skriver borgmestrene fra fire nordjyske kommuner, at de er stærkt bekymrede for den grønne udvikling, efter regeringen har valgt ikke at planlægge flere havvindmøller ud fra de nordjyske kyster.